同彭淵才謁陶淵明祠讀崔鑒碑
作者：釋德洪
朝代：宋

paragraphs: 武王既伐紂，乃不立微子。
雖有去惡仁，終失存商義。
夷齊不肯臣，甘作首陽死。
下視莽操輩，欺孤奪幼稚。
汗面亦戴天，特猴而冠耳。
桓公弄兵權，劉裕竊神器。
先生於此時，抽身良有以。
袖手歸去來，詩眼飽山翠。
追還聖之清，太虚絕塵滓。
長恨千載心，斷絃掩流水。
崔子果何人，賞音乃知此。
與君讀此碑，相見一笑喜。